
7.1 Metódy sociálne prevencie s jednotlivcov
1 Terminológia pojmov

Prevencia – najjednoduchšie vysvetlenie pojmu prevencia je, že ide o predchádzanie vzniku alebo možného vzniku zdravotných, sociálnych alebo iných problémov. V súčasnosti sa pojem prevencia spája s prevenciou sociálno-patologických javov. 

Levická: charakterizuje prevenciu ako činnosť na zabránenie niečomu v pozitívnom zmysle, ako činnosť nasmerovanú na minimalizovanie antisociálnych problémov, ktoré sa vyskytujú v živote jednotlivcov, rodín, skupín prípadne aj komunít. Prevenciu nazýva konaním, ktoré bráni vzniku týchto problémov. 

Matula: prevenciu vníma ako proces tvorby sústavy a realizácie opatrení štátu a spoločnosti, ktoré smerujú k znižovaniu príčin a podmienok vzniku sociálnej patológie. 
Strieženec: považuje prevenciu za praktickú činnosť, založenú na vedecky uplatňovaných opatreniach, ktoré smerujú k posilňovaniu a ochrane komplexnej sociálnej vyváženosti a je ju nutné uskutočňovať vo všetkých etapách života človeka.

Sociálna prevencia – je odborná činnosť na predchádzanie a na zabraňovanie príčin vzniku, prehlbovania alebo opakovania porúch psychického, fyzického alebo sociálneho vývinu. V zmysle zákona č.195/1998 Z.z. o sociálnej pomoci je sociálna prevencia v prvom rade sociálna pomoc. 
Definícia sociálnej práce podľa Novotnej – Schimerlingovej – SP je vedecky fundovaná odborná disciplína, ktorá špeciálnymi pracovnými metódami zaisťuje prevádzanie starostlivosti o človeka na profesionálnom základe.

Definícia sociálnej práce v zmysle zákona č.195/1998 Z.z. o sociálnej pomoci – SP je získavanie a spracúvanie informácií o príčinách vzniku alebo o možných príčinách vzniku hmotnej núdze alebo sociálnej núdze  a o potrebe poskytovania sociálnej pomoci, voľba a uplatňovanie foriem sociálnej pomoci a sledovanie účinnosti ich pôsobenia.

Sociálna pomoc – je sociálna prevencia  a riešenie hmotnej núdze alebo sociálnej núdze, v dôsledku ktorej si občan nemôže sám ani s pomocou  rodiny zabezpečiť základné životné podmienky  a riešenie sociálnej núdze občana s ŤZP kompenzáciou sociálnych dôsledkov ťažkého zdravotného postihnutia. Sociálna pomoc sa uskutočňuje najmä prostredníctvom sociálnej práce.

Sociálny klient – za sociálneho klienta sa považuje osoba, ktorá prichádza alebo je v starostlivosti sociálneho pracovníka. Klientom sú jednotlivci, členovia rôznych skupín, ktorí si vyžadujú rôznu starostlivosť, sociálnu pomoc a ocitli sa v sociálnej kolíznej situácii, majú určitý problém, ktorý je potrebné odstrániť alebo prekonať. 

Sociálny pracovník – podľa Strieženca je profesionál, ktorý disponuje osobitými predpokladmi, vlastnosťami  a schopnosťami. Prispieva k zlepšeniu situácie a nabáda jednotlivca, skupinu, komunitu či spoločnosť k správnym postojom. Prácu sociálneho pracovníka vystihuje slovné spojenie „ pomoc k svojpomoci“. 
Objekt sociálnej práce – objektom SP je klient, človek potrebujúci intervenciu (zásah do riešenia klientovej situácie, tzn.aktívna spoluúčasť sociálneho pracovníka na riešení klientovho problému.

Subjekt sociálnej práce – subjektom SP je sociálny pracovník, asistent, poradca a pod., ktorý poskytuje svoje profesionálne služby, ako aj iní dobrovoľní pracovníci, odborníci pôsobiaci v oblasti SP. Subjektmi sú aj rôzne inštitúcie a organizácie ako napr. zdravotnícke zariadenia, charity, samospráva, zariadenia sociálnych služieb.

Sociálny problém – sú sociálne situácie alebo podmienky v spoločnosti, ktoré sú objektívne považované za obtiažne a nežiadúce a ktoré si preto zo strany spoločnosti vyžadujú určité korektívne opatrenia. 

Intervencia  - v sociálnej práci je zásah do riešenia klientovej situácie, tzn. aktívna spoluúčasť sociálneho pracovníka na riešení klientovho problému. 
Krízová intervencia – je to intervencia, ktorá sa vyznačuje okamžitým zásahom, ktorý klient potrebuje v akútnej krízovej situácii.
Terénna sociálna práca – je práca s klientom v podmienkach mimo inštitúcie. Nie je založená na spôsobe, kde sa počíta s aktivitou klienta, ktorý by mal sám prísť do inštitúcie a vyhľadať pomoc či aktivitu. Jej princíp spočíva v tom, že terénny sociálny pracovník vychádza „ z bezpečia inštitúcie“ za klientom alebo skupinou do jeho prirodzeného prostredia.

Na základe doterajších skúseností  a výkonov terénnej sociálnej práce v praxi na Slovensku ju  môžeme bližšie špecifikovať nasledovne:

a) pracuje v prostredí klienta,

b) je zameraná na sociálne vylúčených a inak ohrozených klientov,

c) je zameraná na prácu s klientom a nadväzne na jeho primárne prostredie akým je rodina, resp.iné blízke sociálne väzby,

d) je orientovaná na klienta, rešpektuje jeho želania, jeho návrhy na riešenie problému a stavia na schopnostiach a mobilizácii vnútorných síl klienta,

e) je nedirektívna,

f) spolupracuje s ďalšími aktérmi pôsobiacimi v prostredí v klienta, napr. v prostredí sociálne vylúčenej komunity.

2 Sociálna prevencia ako metóda sociálnej práce

2.1 Prevencia v kontexte sociálnej práce

Filozofia a stratégia preventívnej sociálnej práce, jej ciele, aktivity a metódy sú takmer identické s filozofiou prevnecie kriminality. Veľmi podobne je zameraná na predchádzanie nežiadúcich, negatívnych a patologických sociálnych javov,ktoré by mohli narušiť harmonický vývin jedinca. 

Napr.M.Macháčová považuje zameranie na sociálnu prevenciu za najvyšší princíp sociálnej práce. Sociálna prevencia znamená podľa nej predchádzanie vzniku nežiadúcich spoločenských situácií skorým odstrňvaním jej príčin.

Od rozsahu efektívnosti preventívnej sociálnej práce môžeme odvíjať a vnímať celkovú hodnotovú a kultúrnu úroveň konkrétnej spoločnosti. Medzi aktivity, ktorými je možné zabezpečiť prevenciu určitých sociálnych javov, patrí vzdelávanie,osveta, poradenské služby, depsitáž, ale tiež jednoznačná vhodná legislatíva. Patria sem tiež tréningy, výcviky a iné formy ovplyvňovania jednotlivcov, skupín, komunít, ich hodnôt, názorov, vzorov správania, ale aj ich miera tolerancie voči konkrétnym  nežiadúcim sociálnym javom.

Preventívna sociálna práca je najefektívnejším, najmenej náročným „liečením“ sociálnych problémov, preto sa tomuto druhu sociálnej práce  venuje v poslednom období v SR viac pozornosti, podobne ako v ostatnom svete.   
2.2 Sociálna prevencia v zmysle platnej legislatívy
Prevencia – termínom prevencia vo všeobecnosti označujeme činnosti orientované na zabránenie niečomu.

Sociálna prevencia – je odborná činnosť, ktorá sa zameriava na predchádzanie a zabraňovanie príčin vzniku prehlbovania alebo opakovania porúch fyzického, psychického a sociálneho vývinu občana, skupiny, komunity. Je to činnosť nasmerovaná na minimalizáciu antisociálnych problémov. 

Termín prevencia si sociálna práca prepožičala od medicíny predovšetkým z verejného zdravotníctva. Cieľom prevencie je zabraňovať vzniku a rozvoju sociálnopatologických javov v spoločnosti.

Štát prevenciu realizuje prostredníctvom preventívnej funkcie, ktorej cieľom je predchádzať nepriaznivým sociálnym situáciám – chudobe, nezamestnanosti, alkoholizmu, kriminalite ..., škodám na živote a zdraví. Sociálna prevencia sa musí odraziť predovšetkým v kvalitnej sociálnej politike  a následne v dobrej sociálnej legislatíve. 

Donedávna pojem sociálna prevencia neexistoval v našej legislatíve. Až prijatím zákona č.195/1998 Z.z. o sociálnej pomoci tento pojem sa dostal do legislatívy.

Sociálna prevencia v zmysle zákona č.195/1998 Z.z o sociálnej pomoci je:
· odborná činnosť na predchádzanie a na zabraňovanie príčin vzniku prehlbovania alebo opakovania porúch psychického, fyzického alebo sociálneho vývinu občana. Vykonáva sa pre maloletého, dospelého občana a pre občana so zdravotným postihnutím.

V zmysle tohto zákona je sociálna prevencia určená najmä neplnoletým členom spoločnosti, teda k deťom a mládeži, uvedený zákon hovorí, že sociálna prevencia sa vykonáva najmä vtedy, ak :

a) doterajšia výchova je vážne ohrozená alebo narušená,

b) ide o dieťa s poruchami správania,

c) ide o žiaka, ktorý zanedbáva povinnú školskú dochádzku,

d) ide o dieťa, ktorému bola súdom nariadená ústavná výchova, alebo uložená ochranná výchova

e) sa maloletý (mladistvý) dopustil konania so znakmi trestného činu,

f) ide o dieťa, ktoré je týrané, pohlavne zneužívané alebo u ktorého je dôvodné podozrenie z týrania alebo z pohlavného zneužívania.

V zmysle tohto zákona je sociálna prevencia určená aj plnoletým občanom u ktorých:

a) bol výkon trestu odňatia slobody podmienečne odložený,

b) bol prepustený z výkonu trestu odňatia slobody  alebo z výkonu väzby,

c) bol prepustený zo zdravotníckeho zariadenia na liečbu drogovo závislých osôb alebo zo zariadenia na resocializáciu drogovo závislých osôb,

d) poskytuje sa aj občanom s ťažkým zdravotným postihnutím.  

Všeobecným a základným cieľom sociálnej prevencie je:

a) predchádzať stavom hmotnej núdze a sociálnej núdze, nepriaznivým sociálnym udalostiam,

b) eliminovať (vylúčiť) a zabraňovať vzniku a šíreniu sociálno-patologických javov,

c) poskytovať účinnú pomoc pri výskyte porúch psychického, fyzického a sociálneho vývinu,
d) zabraňovať zhoršovaniu týchto porúch, ich recidívam, resp. odstraňovať dôsledky sociálno-patologického vývinu,

e) špecifickým cieľom sociálnej prevencie je poradenské, výchovné a nápravné resocializačné pôsobenie na sociálne skupiny a jednotlivcov, ktorí sú latentne (latentný = skrytý, utajený, neprejavujúci sa navonok) či rizikovo ohrození sociálno-patologickými javmi, s osobitným zreteľom na mládež s poruchami správania.

2.3 Formy sociálnej prevencie

Medzi formy sociálnej prevencie zaraďujeme nasledovné činnosti:

a) vyhľadávacia činnosť,

b) nápravná činnosť,

c) rehabilitačná činnosť,

d) resocializačná činnosť,

e) organizovanie výchovno-rekreačných táborov.

Vyhľadávacia činnosť – predstavuje vyhľadávanie klientov, ktorí sa ocitli v hmotnej alebo sociálnej núdzi a bez pomoci iného, nie sú dostatočne schopní riešiť si vlastné problémy a hľadať nový primeranejší systém vlastnej existencie v spoločnosti. Vyhľadávanie sa uskutočňuje v rámci terénnej sociálnej práce, ktorá sa vykonáva v prirodzenom sociálnom prostredí jednotlivca a to :

· korešpondenčne,

· osobným kontaktom,

· prostredníctvom detských liniek záchrany, istoty a pod.

Vyhľadávacia činnosť je:
a) vyhľadávanie maloletých, ktorých rodičom bráni na výkone ich práv a povinností závažná prekážka,

b) ktorých rodičia nemôžu alebo nechcú riadne plniť svoje rodičovské práva a povinnosti,

c) ktorých rodičia zneužívajú svoje práva, alebo závažným spôsobom zanedbávajú svoje povinnosti, 

d) maloletých s poruchami  správania,

e) maloletých, pre ktorých treba zabezpečiť náhradnú rodinnú starostlivosť,

f) maloletých u ktorých je podozrenie z týrania alebo pohlavného zneužívania, alebo maloletých ohrozených  z iných vážnych dôvodov,

g) občanov vhodných vykonávať náhradnú rodinnú starostlivosť,

h) občanov, ktorí potrebujú pomoc právnickej alebo fyzickej osoby (prostitútky, bezdomovci).

Nápravná činnosť – je súhrn postupov na dosiahnutie pozitívnej zmeny v konaní občana s cieľom zmierniť alebo prekonať stav hmotnej alebo sociálnej núdze.

Rehabilitačná činnosť  - ( rehabilitácia  pochádza z latinčiny re = opäť, znova, späť, habilitas = spôsobilosť, schopnosť, rehabilitácia = opätovné začlenenie jednotlivca do spoločnosti) je to postup na obnovu najvyššie dosiahnuteľného individuálneho stupňa osobnostného vývinu, fyzickej a pracovnej výkonnosti človeka, smerujúcej k primeranému začleneniu jednotlivca do spoločnosti.
Dôvodom rehabilitačnej činnosti môže byť problém veku, sociálneho, zdravotného, zmyslového alebo psychického postihnutia, kedy si občan nemôže optimálny stav zabezpečiť vlastnými silami a zdrojmi.

V súvislosti s rehabilitáciou je potrebné špecifikovať dve základné činnosti a to výchovnú a rehabilitáciu a profesijnú rehabilitáciu.
Výchovná rehabilitácia = odborná činnosť zameraná na socializáciu jednotlivca odstraňovaním prekážok pri dosahovaní pozitívnych výchovných a vzdelanostných zmien.

Profesijná rehabilitácia = účinné opatrenia umožňujúce reintegráciu na trhu práce.
Resocializačná činnosť – sú postupy prevýchovy občana zamerané na zmiernenie, prekonanie a zabránenie opakovania dlhodobo pretrvávajúcej hmotnej núdze alebo sociálnej núdze s cieľom zapojiť občana do života v prirodzenom prostredí.

Výchovno-rekreačné tábory – organizujú sa pre občanov, ktorí sú v hmotnej núdzi, s poruchami správania, s ŤZP, v náhradnej starostlivosti.

2.4 Ďalšie formy a nástroje sociálnej prevencie

2.4.1 Krízová intervencia

Intervencia – (v sociálnej práci) znamená zásah do riešenia klientovej situácie, tzn.aktívnu spoluúčasť sociálneho pracovníka na riešení klientovho problému. 

Intervenciu delíme na dva základné druhy:

a) krízová intervencia – intervencia, ktorá sa vyznačuje okamžitým zásahom, ktorý klient potrebuje v akútnej krízovej situácii,

b) jednoduchá intervencia – nevyžaduje si takú pomoc, aby sme museli zásahy robiť okamžite.

Ak pri sociálnej intervencii sociálny pracovník vychádza z toho, že problém klienta spočíva v jeho osobnosti, hovoríme o intervencii zameranej na klienta. Ak vychádza z toho, že problém klienta pramení v určitej situácii v ktorej sa ocitol, hovoríme o intervencii zameranej na problém.
Pri intervencii zameranej na klienta sa vyzdvihuje najmä individualita osobnosti a vychádza sa z poznatkov psychologických vied. Pri intervencii zameranej na problém sa sociálny pracovník orientuje najmä na sociálnu situáciu, ktorú klient vníma ako problém a využívajú sa poznatky predovšetkým zo sociológie. 

Intervencia zameraná na klienta je typickým spôsobom práce, ktorý sa využíva pri psychologickom modely sociálnej práce.

Za autora intervencie zameranej na klienta sa považuje Carl Rogers. Základy tohto prístupu položil v 40.rokoch 20.storočia. Je predstaviteľom humanistického prístupu, ktorý je podmienený emóciami, založený na ľudských citoch a vzťahoch. Je to ľudský prístup, pri ktorom je vzťah medzi klientom a sociálnym pracovníkom symetrický (človek – človek).
Rogers sa zaujímal o to ako sa osobnosť mení a rastie.

Humanistický prístup Rogersa nemá žiadne špeciálne techniky, metódy práce, základnou metódou je rozhovor.

Pracuje s troma základnými technikami:

a) akceptácia – bezpodmienečné pozitívne prijatie klienta. Sociálny pracovník akceptuje klientovu osobnosť bez hodnotenia jeho postojov a správania,

b) empatia,

c) kongruencia – jednoznačnosť byť sám sebou , zhoda, súhlasnosť medzi vnímaním seba a aktuálnym zážitkom, súlad medzi prežívaním a uvedomovaním. 

2.4.2 Terénna sociálna práca

 Pojem a porovnanie

Terénna sociálna práca  - je práca, ktorú uskutočňujú sociálny pracovníci prostredníctvom terénnych sociálnych služieb a je realizovaná v prirodzenom prostredí klienta.

Porovnanie terénnych sociálnych služieb so zariadeniami sociálnych služieb

· TSS sa uskutočňujú v prirodzenom prostredí klienta,

ZSS sa uskutočňujú v umelom neprirodzenom prostredí klienta,

· TSS je vylúčený samostatný pracovník na výkon, a je to:

a) laik, je zaškolený,

b) dobrovoľník,

c) odborník – sociálny pracovník,

ZSS sociálny pracovník je vyčlenený ako člen tímu, je súčasťou určitého kolektívu,

· TSS sú pre klienta flexibilné a šité na mieru, klient nie je závislý od štandardov, všetko sa prispôsobuje klientovi,

ZSS sa starostlivosť klientovi prispôsobuje podľa určitých štandardov, klient je závislý od personálu, podmienok, ak neprijme podmienky môže byť zo zariadenia vylúčený.

 Rozdelenie terénnych sociálnych služieb

1) Terénne sociálne služby pre seniorov

a) opatrovateľská služba,

· opatrovateľská starostlivosť

· ošetrovateľská starostlivosť

· hospicová starostlivosť 

b) zabezpečovanie stravovania,

c) prepravná služba,

d) kluby dôchodcov,

e) komunitné bývanie.

2) Sociálne služby pre ostatných klientov sociálnej práce

a) streetwork pre drogovo závislých klientov,

b) streetwork pre oblasť prostitúcie,

c) terénna sociálna práca s deťmi a mládežou,

d) terénna sociálna práca v komunite.

Role terénneho sociálneho pracovníka:

· terénny sociálny pracovník zameriavajúci sa na výkon sebaobslužných činností a dodržiavanie hygienických návykov,

· terénny sociálny pracovník zameriavajúci sa na nápravu porúch správania, resp.odchyliek od spoločenského správania,

· terénny sociálny pracovník zameriavajúci výkon na sociálnu prevenciu proti sociálno-patologickým javom,

· terénny sociálny pracovník zameriavajúci výkon na ošetrovateľskú činnosť,

· terénny sociálny pracovník zameriavajúci výkon na osvetovú činnosť (programy zamerané proti negramotnosti, nezamestnanosti).
Spôsob práce s klientom
Terénna sociálna práca s klientom je založená na poradenskom princípe, ktorý vyžaduje rovnocenné postavenie vo vzťahu sociálny pracovník – sociálny klient. Vychádza z potreby aktivizácie klienta a jeho okolia, spolupráce  klienta pri analýze sociálnej situácie a formulovaní čiastkových cieľov, ich dosahovaním buduje sebadôveru klienta a jeho schopnosť samostatne riešiť budúce problémové situácie. 

Terénna sociálna práca pri práci s klientom vyžaduje špecifické postupy. Terénny sociálny pracovník musí vo vyššej miere ako je obvyklé v bežnej komunite, vyhľadávať svojich klientov, spoznávať prostredie v ktorom žijú, získavať základné informácie o ich sociálnej situácii, , empaticky vnímať situáciu klientov, kontaktovať ich s konkrétnou ponukou pomoci, pružne reagovať a tvorivo hľadať nové riešenia vzhľadom na záujmy a potreby klienta.

Terénna sociálna  sa napĺňa prevažne sociálnym poradenstvom pre klienta. Terénny sociálny pracovník sa vo svojej práci riadi najmä pravidlami poradenského procesu. 

Terénny sociálny pracovník vykonáva svoju prácu na základe dohody s klientom, bez ohľadu na to, či o sociálnu pomoc požiadal klient alebo potrebu pomoci identifikoval sociálny pracovník, iná osoba, či inštitúcia. Dohoda môže mať písomnú aj ústnu formu.

Terénny sociálny pracovník aktivizuje a rozvíja potenciálne schopnosti klienta riešiť svoju sociálnu situáciu a primeraným spôsobom zapája do spolupráce širšiu rodinu  a sociálnu sieť klienta, aby sa predišlo jeho sociálnemu vylúčeniu a podporilo jeho zotrvanie v prirodzenom sociálnom prostredí. 

Vzťah sociálneho pracovníka a klienta

K nadviazaniu vzťahu prispeje ak sociálny pracovník :

a) uznáva každého klienta pre jeho jedinečné kvality,

b) ponecháva klientovi možnosť, aby vyjadril svoje odôvodnené emócie,

c) akceptuje klienta takého, aký je v skutočnosti,

d) neodsudzuje klienta pre jeho zovňajšok, vystupovanie a činy,

e) plne rešpektuje klientovo právo na sebaurčenie a právo robiť vlastné rozhodnutia,

f) dôsledne zachováva dôvernosť informácií.
2.4.3 Sociálna diagnostika 
Sociálna diagnostika – je pomocná metóda, ktorá pomáha sociálnemu pracovníkovi zorientovať sa v klientovi, vzťahu či v probléme, uľahčuje mapovať potenciály a limity klienta, otvára priestor pre špecifické zameranie rozhovoru, indikuje možnosti využitia účinných foriem a metód práce,  predikuje (predvída)  predpokladané správanie klienta.

Cieľom diagnostického procesu je istý súbor poznatkov o príčinách vzniku sociálneho problému, faktoroch, ktoré tento stav udržujú a tiež o dôsledkoch na život klienta a jeho okolie. 

V záverečných fázach sociálnej diagnostiky musí bezprostredne nasledovať etapa sociálnej terapie ( je to proces, ktorý je založený na dynamickej interakcii medzi klientom a sociálnym pracovníkom. Ide o etapu riešenia problému klienta) a jej realizácia, inak diagnostika nemá zmysel.
Výsledkom diagnostického procesu je sociálna diagnóza (ide o pomenovanie problému, formuje sa od prvého kontaktu sociálneho pracovníka s klientom)
Hlavným cieľom sociálnej diagnostiky nie je jej produkt – sociálna diagnóza, ktorá pôsobí ako „triedič“ klientov do určitých skupín (alkoholik, bezdomovec, nezamestnaný), ale stanovenie adekvátnych foriem pomoci klientovi ako aj miery tejto pomoci, ktorá mu má byť poskytnutá.

Sociálna diagnóza musí obsahovať tieto informácie:
a) informácie o osobnosti klienta,

b) informácie o vzťahu klienta k jeho užšiemu a širšiemu sociálnemu prostrediu,

c) informácie o situácii v ktorej sa klient nachádza.

Sociálna diagnostika a diagnóza, ktoré sú viac-menej vnímané ako činnosti sociálneho pracovníka zamerané na individuálneho klienta, sa v rovnakej miere uplatňuje tiež v práci s rodinou, skupinou či komunitou.

Základné diagnostické metódy:

a) pozorovanie,
b) analýza materiálov,

c) štandardizovaná diagnostika,

d) činnostná diagnostika,

e) diagnostika pomocou vecí,

Pozorovanie – je všeobecne využívanou základnou diagnostickou metódou. Je technikou zberu údajov, ktorá spočíva v zámernom a cieľavedomom sledovaní zmyslovo vnímateľných javov. Pri pozorovaní sa sociálny pracovník zameriava na zachytávanie vonkajšieho správania klienta. Predmetom pozorovania sú motorické prejavy (nepokoj, instabilita – nestálosť, gestikulácia, kývanie sa, pohyb rôznych častí tela a pod.), komunikácia, emocionalita (temperament, nálady a ich striedanie, afektivita, labilita), sociabilita (vzťah k sociálnemu prostrediu).
O pozorovaní je vedený protokol, kde sú uvádzané informácie o výsledkoch pozorovania. Ďalej sú tu uvedené spresňujúce informácie o predmete pozorovania, informácie o mieste a čase pozorovania, o tom, kto pozorovanie vykonával.

Výhody pozorovania:
a) vstupná informácia tu vstupuje cez pomerne malý počet transformácií, čo znižuje možnosť skreslenia pôvodnej  informácie,

b) pri pozorovaní nezávisí na schopnosti pozorovaného poskytnúť informácie

c) pozorovanie zaznamenáva situáciu bezprostredne v tom časovom úseku, v ktorom trvá.

Nevýhody pozorovania:

a) je ohraničené čo sa týka časového úseku,

b) sleduje prejavy vonkajšieho správania a nič iné.

Druhy pozorovania:

· neštandardné,
· štandardizované,

· vedecké,

· pozorovanie bez intervencie a s intervenciou,

· osobné pozorovanie a pozorovanie zaznamenané pomocou záznamovej techniky.

2.5 Sociálne služby a sociálna prevencia

Pre lepšie porozumenie problematiky sociálnej prevencie je potrebné uviesť aj základnú charakteristiku sociálnych služieb.

Mohli by sme povedať, že sociálna služba je odborná činnosť, obslužná činnosť, alebo ďalšie činnosti alebo súbor takýchto činností zameraných na prevenciu vzniku nepriaznivej sociálnej situácie, zachovanie, či obnovenie schopnosti fyzickej osoby viesť samostatný život, zabezpečenie nevyhnutých podmienok na uspokojenie základných životných potrieb fyzickej osoby, riešenie krízovej situácie fyzickej osoby a rodiny a prevenciu sociálneho vylúčenia fyzickej osoby a rodiny.
2.5.1 Druhy sociálnych služieb

Sociálne služby podľa druhy členíme:

a) sociálne služby na zabezpečenie nevyhnutných podmienok na uspokojenie základných životných potrieb v zariadeniach ktorými sú

· nocľaháreň,

· útulok,

· domov na pol ceste,

· zariadenie núdzového bývania;

b) sociálne služby na podporu rodiny s deťmi ktorými sú 

· pomoc pri osobnej starostlivosti o dieťa a podpora zosúlaďovania rodinného a pracovného života,

· poskytovanie sociálnej služby v zariadení dočasnej starostlivosti o deti;

c) sociálne služby na riešenie nepriaznivej sociálnej situácie, z dôvodu ťažkého zdravotného postihnutia, nepriaznivého zdravotného stavu alebo z dôvodu dovŕšenia dôchodcovského veku ktorými sú

· opatrovateľská služba,

· prepravná služba,

· sprievodcovská služba,
· sprostredkovanie osobnej asistencie,

· požičiavanie pomôcok;

d) sociálne služby s použitím telekomunikačných technológií, ktorými sú

· monitorovanie  a signalizácia potreby pomoci,

· krízová pomoc poskytovaná prostredníctvom telekomunikačných technológií;

e) podporné služby

· pomoc pri zabezpečovaní opatrovníckych práv a povinností,

· poskytovanie sociálnej služby v dennom centre, v integračnom centre a pod.

2.5.2 Formy sociálnych služieb

Sociálna služba sa poskytuje

a) ambulantnou  formou,

b) terénnou formou,

c) pobytovou formou alebo inou formou  podľa nepriaznivej sociálnej situácie.

Poskytovanie terénnej sociálnej služby alebo ambulantnej sociálnej služby má prednosť pred pobytovou sociálnou službou.

2.5.3 Poskytovanie sociálnych služieb
a) Sociálne poradenstvo
- je odborná činnosť zameraná na pomoc fyzickej osoby v nepriaznivej sociálnej situácii. Vykonáva sa na úrovni základného sociálneho poradenstva a špecializovaného sociálneho poradenstva.

b) Sociálna rehabilitácia

- je odborná činnosť na podporu samostatnosti, nezávislosti, sebestačnosti fyzickej osoby rozvojom a nácvikom zručností alebo aktivizovaním schopností a posilňovaním návykov pri sebaobsluhe, pri úkonoch starostlivosti o domácnosť  a pri základných sociálnych aktivitách.

c) Pracovná terapia

- je odborná činnosť na osvojenie pracovných návykov  a zručností FO pri vykonávaní pracovných aktivít pod odborným vedením na účely obnovy, udržania alebo rozvoja jej fyzických schopností, mentálnych schopností a pracovných schopností a jej začlenenie do spoločnosti.
3 Účastníci sociálnej prevencie
3.1 Sociálny klient

Sociálny klient je  človek, ktorý nie je schopný sám ani s pomocou svojej rodiny zabezpečiť si základné životné podmienky alebo ktorý je v sociálnej núdzi, vzhľadom na svoje ťažké zdravotné postihnutie. 

Sociálny klient je osoba, ktorá prichádza alebo je v starostlivosti sociálneho pracovníka (jednotlivec, rodina, skupina, komunita a pod.). Klientom v sociálnej práci je ten, kto v dôsledku sociálnej situácie potrebuje na jej vyriešenie rôznu formu sociálnej spoločenskej pomoci. 
Klienti sa dostávajú k sociálnemu pracovníkovi obyčajne dvoma spôsobmi:

a) spontánne – hoci miera spontánnosti je rôzna,
b) distribúciou – teda sú poslaní nejakou inou autoritou, resp.inštitúciou.

Pre klienta je charakteristické, že nie je schopný vlastnými silami, prostriedkami kolíznu situáciu riešiť, prekonať. Ďalšou charakteristikou sociálneho klienta je jeho osobná spoluúčasť, participácia na riešení sociálne nepriaznivej situácie, v ktorej sa ocitol.

Okrem sociálneho klienta sa sociálny pracovník vo svojej praxi často stretáva aj s tzv.“ odberateľom sociálnej pomoci „ . Rozdiel medzi klientom a odberateľom je  práve  v miere ich aktívneho spolupôsobenia pri riešení sociálno-problémovej situácie.
PRÍKLAD:

Nezamestnaný, 43 ročný muž hľadá pomoc u sociálneho pracovníka. Jeho problém je sociálno-ekonomická situácia, v ktorej sa ocitol. Tento nezamestnaný muž očakáva, že sociálny pracovník mu pomôže v čo najkratšom čase získať zamestnanie. Prichádza, lebo jemu samotnému sa  nepodarilo tento problém vyriešiť. Tohto nezamestnaného môžeme považovať za sociálneho klienta. 
Za sociálnym pracovníkom prichádza tiež nezamestnaný 43 ročný muž. Ktorý však nechce hľadať zamestnanie. Chce aby mu sociálny pracovník zabezpečil vyplácanie dávky sociálnej pomoci. Tento nezamestnaný takisto argumentuje ekonomickou  situáciou, v ktorej sa ocitol, ale na rozdiel od predchádzajúceho nezamestnaného v tomto prípade chýba osobná účasť  na riešení skutočného problému. Druhý typ klienta môžeme označiť za „ odberateľa sociálnej pomoci“. 

3.1.1 Typológia klientov – typy klientov

Základné rozdelenie klientov:

a) jednotlivec,

b) rodina, 

c) skupina,

d) komunita,

e) spoločnosť.

Typy klientov z pohľadu rizika:

a) Klient, ktorému hrozí riziko zo strany zo strany spoločnosti (nezamestnaný, chudobný, bezdomovec a pod.),

b) Klient, ktorému hrozí riziko z vlastnej strany (nedobrovoľný, mlčanlivý, agresívny, psychiatrický, depresívny, suicidálny závislý, delikventný )
c) Ostatní klienti – (rodina, deti a mládež, zdravotne postihnutý, chorý a umierajúci, starý človek).

Typy klientov zo psychologického hľadiska:

a) odoslaný, 

b) náročný,

c) nenáročný,

d) osvietený.
3.1.2 Typológia na základe aktivity klienta
a) dobrovoľný klient – vyhľadáva sociálneho pracovníka dobrovoľne z vlastnej iniciatívy a je rozhodnutý pracovať na zmene svojej situácie.

b) klient – odberateľ – je si takisto vedomý svojej situácie, ale za sociálnym pracovníkom prichádza s cieľom získať pre seba nejakú výhodu, službu, dávku. Jeho cieľom  v konečnom dôsledku nie je riešenie jeho situácie, ale dosiahnutie legislatívne stanovenej formy pomoci.
Sociálna pracovník mu nemôže odmietnuť jeho nárok na pomoc, no mal by sa snažiť o zmenu jeho postoja a premeniť ho z pasívneho na aktívne spolupracujúceho.

c)nedobrovoľný  klient – neprichádza za sociálnym pracovníkom z vlastnej vôle, ale na základe rozhodnutia tretej osoby, alebo inej inštitúcie a návšteva sociálneho pracovníka mu bola zakázaná.
Zväčša ide o jedincov postihnutých nejakou sankciou, či trestom napr.evidencia nezamestnaných na úrade práce.

3.1.3 Typológia na základe veku klienta

a) detský klient – dieťa do veku 15 rokov, keďže nie je spôsobilý na právne úkony, je S detským klientom pracujeme vždy za prítomnosti alebo  so súhlasom  jeho zákonného zástupcu, väčšinou rodiča, ale môže ním byť i kurátor, či opatrovník. Pri práci s detským klientom je potrebný voliť jemu zrozumiteľný jazyk, aby dieťa porozumelo. Je emočne zraniteľnejší.

b) mládež – mladí vo veku 15-20 rokov, je to najrizikovejšia skupina klientov. Sú dostatočne dospelí, aby vedeli vystupovať vo svojom mene, no málo zrelí na zhodnotenie situácie, v ktorej sa nachádzajú . Často sa usilujú problém zvládnuť sami, bez pomoci, o ktorú požiadajú až vtedy, keď sa situácia stáva kritickou.
c) dospelý klient – klient v produktívnom veku – je zdanlivo najlepším klientom pre spoluprácu, je zrelou osobnosťou, schopnou rozumieť svojej situácii. Spravidla si uvedomuje, aký dopad má jeho situácia na jeho rodinu. Táto môže na neho pôsobiť pozitívne, čo ho motivuje k čo najrýchlejšej zmene, no i negatívne, kedy odmieta negatívne formy pomoci.
d) klient vyššieho veku – podobne ako pri detskom klientovi je potrebné venovať primeranú pozornosť komunikácii s ním. Táto kategória /80 a viac rokov/ má bežné poruchy sluchu, koncentrácie, nie vždy dokážu objektívne zvážiť riziká spojené s ich problémovou situáciou.
Treba mu taktiež prispôsobiť jazyk, používať jednoduchšie zrozumiteľné vety a venovať mu dostatok času, vyžaduje si to dostatok trpezlivosti, ale nemali by sme staršieho človeka stotožňovať s dieťaťom, ide totiž o klienta, ktorý  má veľké životné skúsenosti a často krát s trochou pomoci dokáže nájsť riešenie vlastných problémov.
3.1.4 Typológia na základe správania sa klienta
a) spolupracujúci klient – ako dobrovoľný,

b) nespolupracujúci klient – ako nedobrovoľný.

c)manipulatívny klient – spravidla nemá záujem o spoluprácu, ale usiluje sa o získanie určitých výhod. Neformálnym až familiárnym  správaním sa snaží priviesť pracovníka k rozhodnutiu o udelenie „ výnimky“. Často sa utieka k nepravdivým tvrdeniam. Pri práci s takýmto klientom je preto dobré mať svedka, najčastejšie kolegu, ktorý je prítomný pri práci s klientom. 
d) agresívny klient – klient, ktorý sa správa agresívne k sociálnemu pracovníkovi. Ide buď o verbálnu agresivitu – slovné útoky, nadávky, urážky, vyhrážky alebo o fyzickú agresivitu, kde už ide o fyzické útoky.
Práca s takýmto klientom je náročná, lebo vyžaduje odvahu a aj dobrú odbornú prípravu. Treba zachovať pokoj, udržať komunikáciu, nereagovať nervózne, neochotne alebo zastrašovať . Treba mať rozvážny prístup.

e)mlčanlivý klient – obtiažne sa s ním nadväzuje kontakt, buď nekomunikuje vôbec alebo používa jednoslabičné odpovede. Niektorí klienti majú problém komunikovať z dôvodu rečovej poruchy, slabej slovnej zásoby, nízkej sebadôvery, či v dôsledku silného negatívneho zážitku, napr.smrť milovanej osoby.

f) klient v odpore – odmieta spoluprácu so sociálnym pracovníkom. Neguje jeho úsilie pomôcť mu zvládnuť jeho situáciu. Často nerešpektuje odporúčania a robí pravý opak. Môžu to mať za následok predchádzajúce negatívne skúsenosti so spolupráce s odborníkom, nedôvera v možnosť nájdenia riešenia, nepripravenosť klienta prevziať zodpovednosť, najčastejšie bývajú : strata blízkej osoby, závažné ochorenie, nespravodlivé odsúdenie.
g) apatický klient – ide o klienta, ktorý na základe pretrvávajúcej nepriaznivej situácie a predchádzajúcich negatívnych skúseností rezignoval na možnosť nájsť riešenie.

Tým stráca záujem o hľadanie možných riešení. Pri komunikácii so sociálnym pracovníkom odsúhlasí navrhované riešenia, ale nie je schopný ich realizovať. Sociálny pracovník s malými skúsenosťami si ho môže pomýliť s klientom v odpore a zvoliť nesprávny prístup.

3.1.5 Typológia na základe problémovej situácie klienta

a) klient bezdomovec

b) klient závislý

c) nezamestnaný klient

d) psychiatrický klient

e) klient so zdravotným postihnutím

f) klient páchajúci trestnú činnosť

Sociálny klient je predovšetkým neopakovateľný svojou ľudskou individualitou a to i v prípade, že je klientom rodina alebo skupina.
3.2 Sociálny pracovník

Povolanie sociálneho pracovníka možno nazvať poslaním, čo vyplýva zo samotnej zameranosti sociálnej práce, tzn.je zameraná na hodnotu života, na umenie žiť, na starostlivosť o tých, ktorým sa nedarí a uplatňuje sa tu pocit spolupatričnosti. Výkon sociálnej práce vyžaduje od sociálneho pracovníka okrem iného aj pochopenie  a uplatňovanie hodnôt , prispievajúcich k rozvoju sociálnej spravodlivosti, sociálnemu rozvoju , ktorého cieľom je zabezpečiť, alebo zvýšiť kvalitu života. Sociálny pracovník rieši množstvo problémov. Medzi inými aj etické. 

Kvalifikovaný sociálny pracovník vykonáva sociálnu prácu tým, že :
a) identifikuje, koriguje a rieši problémy,

b) sprostredkúva pomoc pri riešení problémov,

c) snaží sa zabrániť vzniku, vyhroteniu a opakovaniu sociálneho problému,

d) aktívne prispieva k zmenám sociálneho prostredia tak, aby sa rozvíjala sebaúcta klienta, jeho autonómia a spoločenské interakcie,

e) posilňuje schopnosť klienta rozhodovať o vlastnom živote.

Sociálny pracovník musí mať veľké množstvo vedomostí z nasledovných oblastí:
a) psychológia, psychoterapia, patopsychológia, psychiatria,

b) sociológia,

c) pedagogika, andragogika,

d) biológia, zdravoveda, ošetrovateľstvo,
e) právo, právo sociálneho zabezpečenia, správne právo,

f) sociálna politika,

g) výpočtová technika.

Mal by mať prehľad o súčasnom stave sociálnej politiky v danom regióne alebo obci. Ďalej by mal mať prehľad o demografickej a ekonomickej situácii v danom regióne, o stave patologických javov v danom regióne, koncepcii sociálneho rozvoja  v danom regióne, najmä z oblasti sociálnych služieb. 
4. Objekty sociálnej prevencie

4.1.Maloleté deti

Sociálnoprávna ochrana detí je súbor opatrení na zabezpečenie:
a) ochrany dieťaťa, ktorá je nevyhnutná pre jeho blaho a rešpektuje jeho najlepší záujem podľa medzinárodného dohovoru (Dohovor o právach dieťaťa),

b) výchovy a všestranného vývinu dieťaťa v jeho prirodzenom rodinnom prostredí,

c) náhradného prostredia dieťaťu, ktoré nemôže byť vychovávané vo vlastnej rodine.

Sociálnoprávna ochrana je legislatívne ošetrená zákonom o 305/2005 Z.z. o sociálnoprávnej ochrane  detí a sociálnej kuratele.

Sociálnoprávna ochrana detí a sociálna kuratela vykonáva opatrenia:

· na predchádzanie vzniku krízových situácií v rodine,

· na obmedzenie a odstraňovanie negatívnych vplyvov, ktoré ohrozujú psychický vývin, fyzický vývin alebo sociálny vývin dieťaťa a plnoletej osoby,

· na zabezpečenie ochrany života, zdravia a priaznivého psychického vývinu, fyzického a sociálneho vývinu.
Opatrenia sociálnoprávnej ochrany detí a sociálnej kurately na seba navzájom nadväzujú  a vzájomne sa podmieňujú.

Opatrenia sociálnoprávnej ochrany a sociálnej kurately sa vykonávajú:

pre dieťa, ktoré:

a) má na území Slovenskej republiky trvalý pobyt, prechodný pobyt, povolenie na prechodný pobyt, povolenie na trvalý pobyt,

b) je občanom Slovenskej republiky a nachádza sa na území iného štátu,

c) nie je občanom Slovenskej republiky a nachádza na území Slovenskej republiky bez sprievodu rodiča alebo inej plnoletej fyzickej osoby, ktorej by mohlo byť dieťaťa zverené do osobnej starostlivosti,

d) je mladistvý podľa Trestného zákona,

Opatrenia sociálnoprávnej ochrany a sociálnej kurately sa vykonávajú, ak zákon č.305/2005 Z.z. o sociálnoprávnej ochrane a sociálnej kurately neustanovuje inak,

a) v prirodzenom prostredí – domáce prostredie dieťaťa, rodiny alebo plnoletej fyzickej osoby. Ak je to vhodné a účelné, opatrenia sa vykonávajú aj v širšom sociálnom prostredí  dieťaťa, rodiny alebo plnoletej fyzickej osoby  a v domácnostiach fyzických osôb, ktoré sú s nimi v príbuzenskom vzťahu, alebo ktoré majú s nimi blízky vzťah,
b) v náhradnom rodinnom prostredí – ide o domáce prostredie plnoletej fyzickej osoby, ktorej súd zveril dieťa do starostlivosti v zmysle zákona č. 36/2005 Z.z. o rodine, alebo ktorej bolo dieťa dočasne zverené rozhodnutím orgánu sociálnoprávnej ochrany detí a sociálnej kurately do dočasnej starostlivosti v zmysle Zákona o rodine,

c) v otvorenom prostredí – každé verejné priestranstvo, verejný objekt alebo komunikácia, ktoré sú pre jednotlivcov a skupiny prirodzeným sociálnym prostredím, v ktorom sa zvyčajne zdržiavajú,

d) v prostredí utvorenom a usporiadanom na výkon opatrení podľa zákona – č.305/2005 Z.z, o sociálnoprávnej ochrane a sociálnej kuratele – je zariadenie sociálnoprávnej právnej ochrany a sociálnej kurately ( detský domov, pre maloletých bez sprievodu, krízové stredisko, resocializačné stredisko pre drogovo závislých ... )
Pri vykonávaní opatrení sociálnoprávnej ochrany detí a sociálnej kurately    sa uplatňuje zásada rovnakého zaobchádzania ustanovenej v Antidiskriminačnom zákone (č.365/2004). V súlade so zásadou rovnakého zaobchádzania sa zakazuje diskriminácia z dôvodov pohlavia, náboženského vyznania alebo viery, manželského stavu, farby pleti, jazyka, politického zmýšľania alebo iného zmýšľania, odborovej činnosti, národného pôvodu alebo sociálneho pôvodu, zdravotného postihnutia, veku majetku, rodu alebo iného postavenia.
Každý je povinný upozorniť orgán  sociálnoprávnej ochrany detí a sociálnej kurately na porušovanie práv dieťaťa. 

Dieťa má právo požiadať o pomoc pri ochrane svojich práv orgán sociálnoprávnej ochrany a detí a sociálnej kurately, iný štátny orgán, ktorý je príslušný podľa osobitných predpisov chrániť práva a právom chránené záujmy dieťaťa, obec, vyšší územný celok, akreditovaný subjekt, školu, školské zariadenie alebo poskytovateľa zdravotnej starostlivosti.
Dieťa má právo požiadať o pomoc pri ochrane svojich práv aj bez vedomia rodičov alebo osoby, ktorá sa osobne stará o dieťa. 

Rodičia dieťaťa alebo iné osoby, majú možnosť požiadať o pomoc alebo sociálne poradenstvo príslušný ÚPSVR, oddelenie SPO a SK v týchto prípadoch: 

a) keď je ich manželstvo vážne narušené alebo rozvrátené, resp.keď sa rodičia maloletého dieťaťa rozvádzajú,
b) keď rodičia maloletého nežijú v spoločnej domácnosti – ide o spísanie návrhu na úpravu výkonu rodičovských práv a povinností k dieťaťu,

c) keď si rodič neplní vyživovaciu povinnosť voči dieťaťu – spísanie návrhu na určenie výživného na maloleté dieťa,
d) keď si rodič neplní svoju vyživovaciu povinnosť určenú právoplatným rozsudkom včas a v plnej výške – spísanie návrhu na výkon exekúcie,
e) keď maloleté dieťaťa nemá určené otcovstvo – spísanie návrhu na určenie otcovstva 
f) keď majú maloleté deti problémy, ktoré ohrozujú ich zdravý sociálny, psychický či sociálny vývin,

g) keď rodičia riadne nezabezpečujú starostlivosť o svoje maloleté deti.

Okrem uvedených návrhov oddelenia SPO a SK podávajú na príslušné okresné súdy aj nasledovné návrhy:

Návrh rodiča, ktorému nebolo maloleté dieťa zverené do osobnej starostlivosti  
a) na začatie konania o splnení podmienok osvojiteľnosti,

b) návrhy týkajúce sa náhradnej osobnej starostlivosti,
c) návrhy na uloženie výchovného opatrenia alebo zrušenie výchovného opatrenia uloženého súdom,

d) návrhy na zmenu osobnej starostlivosti maloletého dieťaťa,

e) návrhy na zmenu priezviska maloletého dieťaťa,

f) na priznanie rodičovských práv a povinností maloletej matke.

Orgán SPO a SK vykonáva opatrenia na ochranu života, zdravia a priaznivého psychického vývinu, fyzického a sociálneho vývinu dieťaťa, medzi ktoré patrí výkon opatrovníctva a poručníctva.
4.2 Občania s ťažkým zdravotným postihnutím
Sociálna prevencia je odborná činnosť na predchádzanie a na zabraňovanie príčin vzniku prehlbovania alebo opakovania porúch psychického, fyzického a sociálneho vývinu občana.

Sociálna prevencia sa vykonáva najmä pre občanov s ťažkým zdravotným postihnutím  a občana s nepriaznivým zdravotným stavom.
Formy sociálnej prevencie sú :

a) vyhľadávacia činnosť – vyhľadávanie občanov, ktorí potrebujú pomoc právnickej osoby alebo fyzickej osoby,

b) rehabilitačná činnosť – zahŕňa postupy na obnovu najvyššie dosiahnuteľného individuálneho stupňa osobnostného vývinu, fyzickej výkonnosti a pracovnej výkonnosti občana,

c) organizovanie výchovno-rekreačných táborov (pre deti s ťažkým zdravotným postihnutím).

4.3 Riešenie sociálnej núdze občana
Sociálna núdza je stav, keď si občan nemôže zabezpečiť sám starostlivosť so svoju osobu, starostlivosť o svoju domácnosť, ochranu a uplatňovanie svojich práva a právom chránených záujmov alebo kontakt so spoločenským prostredím najmä vzhľadom na vek, nepriaznivý zdravotný stav, sociálnu neprispôsobenosť alebo stratu zamestnania.
Za sociálnu núdzu sa na účely zákona o sociálnej pomoci považuje aj stav, keď si občan s ťažkým zdravotným postihnutím potrebuje zmierniť sociálne dôsledky ťažkého zdravotného postihnutia alebo prekonať za podmienok ustanovených týmto zákonom.

Za nepriaznivý zdravotný stav sa považujú 
a) invalidita podľa posudku právoplatného rozhodnutia alebo posudku Sociálnej poisťovne,

b) choroba,

c) porucha zdravia alebo

d) zdravotné postihnutie uznané príslušným ošetrujúcim lekárom.

Cieľom sociálnej pomoci občanom s ŤZP je vytvoriť pre nich a pre ich rodiny porovnateľné životné podmienky  s rodinami bez zdravotne postihnutého člena , dať im možnosť, aby sa sami mohli rozhodovať o sebe a ovplyvňovať kvalitu svojho života integrovať sa do spoločnosti.

Sociálnu pomoc občanom s ŤZP zabezpečuje oddelenie posudkových činností pri príslušnom ÚPSVaR.
Činnosť oddelenia je zameraná na odstránenie alebo zmiernenie sociálnych dôsledkov ťažkého zdravotného postihnutia a posudzovania odkázanosti na sociálnu pomoc. Vychádza sa pri tom zo životného prostredia občana, jeho občianskej vybavenosti, prístupnosti bývania a zamestnania, lokality, charakteru terénu. Uvedené faktory sa premietajú do posudku v oblasti mobility, komunikácie, nevyhnutných životných úkonoch a vo zvýšených výdavkoch. 

Na riešenie sociálnej núdze občana  s ŤZP, ktorý má nepriaznivý zdravotný stav na účely kompenzácie, umožňuje zákon o sociálnej pomoci uplatňovať nástroje:

a) peňažné príspevky,

b) peňažný príspevok na opatrovanie,

c) sociálne služby.

Oddelenie posudkových činností na úseku lekárskej posudkovej činnosti zabezpečuje:

a) stanovuje mieru funkčnej poruchy občanov podľa druhu zdravotného postihnutia,

- ak je MFP menej ako 50%, občan sa nepovažuje za občana s ťažkým zdravotným postihnutím,
- ak je MFP 50% a viac, občan sa považuje za občana s ťažkým zdravotným postihnutím,
b) posudzuje odkázanosť občana z hľadiska jeho funkčnej schopnosti (napr.na diétne stravovanie, na pomoc inej osoby, na individuálnu prepravu  osobným motorovým vozidlom),

c) posudzuje dlhodobo nepriaznivý zdravotný stav dieťaťa na účely štátnych sociálnych dávok,
d) vykonáva kontrolu ťažkého zdravotného postihnutia,

e) posudzovanie možností zaradenia do vhodného zamestnania vzhľadom na zdravotný stav uchádzača o zamestnanie, ak odmietol prijať vhodné zamestnanie z dôvodu, že nezohľadňuje jeho zdravotný stav,

f) posudzovanie opodstatnenosti zdravotných dôvodov na skončenie prevádzkovania alebo vykonávania samostatnej zárobkovej činnosti zo zdravotných dôvodov, na ktorú bol poskytnutý príspevok,

g) spoluprácu s ošetrujúcim lekárom pri rozhodovaní o dočasnej pracovnej neschopnosti,

h) kontrolu dodržiavania liečebného režimu  práceneschopným uchádzačom o zamestnanie,

i) zodpovedá za vedenie agendy súvisiacej s úhradou za zdravotnícke úkony pre účely sociálnej pomoci

j) posudzuje lekárske nálezy, v prípade ich neúplnosti zabezpečuje ich doplnenie.

5 Subjekty sociálnej prevencie
Kompetencie v oblasti sociálnej prevencie vykonávajú nasledovné orgány :

1. štátne orgány 

a) Ministerstvo práce, sociálnych vecí a rodiny SR,

b) Ústredie práce, sociálnych vecí a rodiny,

c) Úrady práce sociálnych vecí a rodiny,

d) Centrum pre medzinárodnoprávnu ochranu detí a mládeže,
2. orgány samosprávy

a) samosprávny kraj, jeho rozpočtové a príspevkové organizácie,

b) obec, jej rozpočtové a príspevkové organizácie;

3. organizácie súkromné, neziskové – občianske združenia, nadácie, neinvestičné fondy, neziskové organizácie poskytujúce všeobecne prospešné služby a pod..
Štruktúra verejnej sociálnej správy:


[image: image1]
5.1  Kompetencie štátnych orgánov
Kompetencie Ministerstva práce, sociálnych vecí a rodiny SR upravuje

· § 66 zákona č. 195/1998 Z. z. o sociálnej pomoci v znení zmien a doplnkov

· § 72 zákona č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov 

Kompetencie Centra pre medzinárodnoprávnu ochranu detí a mládeže upravuje:

· § 69 zákona č. 195/1998 Z. z. o sociálnej pomoci 

·  § 74 zákona č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov .

Kompetencie Ústredia práce, sociálnych vecí a rodiny, ktoré od 1. 1. 2004 riadi a kontroluje výkon štátnej správy v oblasti zamestnanosti a sociálnych vecí, sú upravené v:

· § 12 zákona č. 5/2004 Z. z. o službách zamestnanosti,

· § 67 zákona č. 195/1998 Z. z. o sociálnej pomoci 

· § 73 zákona č. 305/2005 Z. z. o sociálno-právnej ochrane detí a o sociálnej kuratele a o zmene a doplnení niektorých zákonov.

6 Základné oblasti sociálnej prevencie

6.1 Sociálno-patologické javy – sociálna patológia

Čo je vlastne sociálna patológia? Sociálna patológia (z gréckeho pathos – utrpenie, vrušenie a logos – slovo, reč, náuka) je súhrnný pojem pre označenie chorých, nenormálnych, všeobecne nežiadúcich spoločenských javov. Môžeme sem zaradiť aj sankcionované formy deviantného správania, ako aj štúdium príčin  ich vzniku a existencie.

Prvý, kto začal používať tento pojem bol Spencer, významný anglický filozof a sociológ, ktorý hľadal paralelu medzi sociálnou a biologickou patológiou. Bol presvedčený o o jednote spoločenských a prírodných zákonov. Oproti tomu Durkheim považoval sociálnu patológiu za vedu o chorobách a nepriaznivých skutočnostiach, činoch a správaní, ktoré sa odchyľujú od stanovených noriem, ale súčasne sú organickou súčasťou, komponentom života sociálnych celkov.
Sociálno-patologické teórie najčastejšie vychádzajú z predpokladu , že v spoločnosti jestvujú dlhodobé štrukturálne nedostatky, ktoré členov spoločnosti postihujú.

Najefektívnejším spôsobom boja proti týmto sociálno-patologickým javom je prevencia.

Sociálnu prevenciu  sociálno-patologických javov chápeme ako vytváranie sociálnych podmienok na základe potrieb, hodnôt, možností a noriem sociálneho systému, ktoré majú systémový a súčasne individuálny vplyv na prechádzanie, vznik, prehlbovanie  či zánik rôznych druhov sociálno-patologického vývoja.
V tejto súvislosti nesmieme zabúdať na skutočnosť na ktorú poukázali aj českí autori Matoušek a Kroftová a síce, že dobrá prevencia musí predchádzať všetkým typom sociálneho zlyhania –kriminalite, abúzu drog, absenciám v škole, predčasným tehotenstvám, nákaze vírusom HIV a pod.

Z uvedeného vyplýva, že všeobecným a základným cieľom sociálnej prevencie je predchádzať, zabraňovať vzniku a šíreniu sociálno-patologických javov a minimalizovať ich negatívne dôsledky a to vo vzťahu k jednotlivcovi, tak i k spoločnosti.

6.1 1 Kriminalita
Pojem kriminalita pochádza z latinského „crimen“ čo znamená – previnenie, zločin. 
Ak hovoríme o kriminalite, musíme si uvedomiť, že za kriminalitu sa považuje na prvom mieste porušenie spoločnosťou prijatej normy. Tieto porušenia sú potom vopred určeným spôsobom sankcionované. Kriminálnym správaním je iba taká činnosť, ktorá je v rozpore s platnými zákonmi danej spoločnosti. 
Kriminalita je jav, ktorý ohrozuje, resp.priamo narušuje základné hodnoty v spoločnosti,  práva a slobody jednotlivca.

Kriminalitu môžeme definovať aj ako opakované  či dokonca stále prejavovanie kriminálneho správania. O kriminalite možno hovoriť vtedy, keď je človek trestnoprávne zodpovedný, teda aj jeho skutky môžu byť sankcionované podľa trestnoprávnej normy – na Slovensku podľa zákona č.350/2005 Z.z.trestného zákona.

Prevencia kriminality je špeciálnou oblasťou uplatnenia prevencie. Jej predmetom je predchádzanie kriminalite, ochrana pred ňou. Zo spoločensko – praktického hľadiska prevencia kriminality predstavuje vedecky zdôvodnené, zámerné, cieľavedomé, plánovité a koordinované pôsobenie na príčiny  a podmienky kriminality s cieľom odstrániť ich, alebo ich vhodným  výberom foriem a metód pôsobenia aspoň sčasti eliminovať, prípadne ich negatívne prejavy obmedziť a súčasne podporovať vytváranie antikriminogénnych  podmienok.
Pri prevencii kriminality treba mať na zreteli, že kriminalita je len jedným prejavom, resp.druhom sociálnej patológie. K ďalším sociálno-patologickým javom patrí napr. drogová závislosť a alkoholizmus, prostitúcia, samovražednosť.

Všetky sociálno-patologické javy sú vzájomne prepojené, nejestvujú izolovane. Vznik drogovej závislosti sa neraz spája s rôznymi druhmi majetkovej kriminality.

Klasifikácia prevencie kriminality (PK) je nasledovná:

1) Nešpecifická PK – sociálna prevencia  vykonávaná najmä na primárnej úrovni.

2) Špecifická PK

a) v rámci trestného justičného systému – prevencia prostredníctvom trestného práva,

b) v rámci osobitných preventívnych činností

- sociálna prevencia vykonávaná najmä na sekundárnej a terciárnej úrovni,

- situačná prevencia,

- viktimačná prevencia.

Komplexná prevencia kriminality uskutočňovaná mimo trestného práva musí byť orientovaná na tri základné cieľové skupiny, ktorými sú:

· páchatelia trestných činov, deliktov, 

· situácie trestných činov, deliktov,

· obete trestných činov, deliktov.

Z hľadiska prevencie PK je sociálna prevencia zameraná na vytváranie takých podmienok, aby sa človek nestal páchateľom trestného činu, alebo v páchaní trestných činov nepokračoval.
6.1.2 Drogová závislosť
Pri definovaní pojmu drogová závislosť prevládajú medicínsko-farmakologické, resp.psychiatrické prístupy a vymedzenia, nakoľko drogová závislosť je podľa medznárodnej klasifikácie chorôb  chápaná ako komplexné ochorenie a podľa 9.decenálnej revízie MKCH 9 z roku 1979 je definovaná podľa V.triedy spomínanej klasifikácie – duševné poruchy nasledovne.
„ Psychický  a často aj fyzický stav vyplývajúci z užívania návykovej látky, charakterizovaný reakciami obsahujúcimi vždy nutkavú potrebu užívať návykovú látku buď sústavne, alebo periodicky s cieľom prežívať jej psychické účinky, alebo utlmovať nepríjemný pocit z nedostatku látky, tzv.abstinenčné príznaky, ktoré vyplývajú z jej neprítomnosti. Môže ale nemusí vzniknúť návyk . Osoba môže byť závislá od viacerých návykových látok.“
Pojmom droga sa už zaoberali mnohí autori a tak prirodzene sú známe aj mnohé definície tohto pojmu. 

Za oficiálnu definíciu pojmu droga môžeme považovať definíciu Svetovej zdravotníckej organizácie WHO:

Droga je akákoľvek látka, ktorá po vstupe do živého organizmu je schopná pozmeniť jednu alebo viac jeho funkcií, pôsobí priamo alebo nepriamo na centrálny nervový systém a môže mať priznané postavenie lieku.
Účinky drog na organizmus sú toxické a líšia sa podľa druhu chemických látok, obsiahnutých v omamných drogách:
· psychostimulačne pôsobiace drogy – pôsobia povzbudivo a vyvolávajú stav eufórie, sú tiež označované ako psychostimulanciá  aktivizujúce  centrálnu nervovú sústavu, patria sem napr. kokaín,

· psychoinhibične pôsobiace drogy – tieto pôsobia tlmivo, dočasne potláčajú tieseň, úzkosť a depresívne nálady, patria sem drogy ako napr. heroín, alkohol,

· látky, ktoré pôsobia dezintegračne na CNS  a vyvolávajú halucinácie, sem sa zaraďujú napr.LSD.

Toxicita drogy nie je izolovaná a presne definovaná vlastnosť určitej látky. Vyjadruje skôr mieru znášanlivosti organizmu od nej. 

Táto miera závisí od:

· chemického zloženia a štruktúry látky,

· od druhu buniek organizmu, na ktoré pôsobí,

· od spôsobu podania,

· od prostredia.

Toxický vplyv drogy  môže spôsobovať klinické stavy , vyskytujúce sa pri užívaní psychoaktívnych látok. Klinický stav po jednorazovom podaní označujeme ako akútnu intoxikáciu, t.j. náhlu otravu organizmu, čo je stav, ktorý vzniká po podaní psychoaktívnej látky s následnou poruchou úrovne  vedomia, poznávania, vnímania, spávania.
Dlhotrvajúci vplyv drogy  označujeme ako chronickú intoxikáciu, ktorej následky sú trvalé  a obnova pôvodného stavu je len málo pravdepodobná.

Pod pojmom abúzus rozumieme škodlivé užívanie, alebo zneužívanie psychoaktívnych  látok.

Pojem toxikománia je stav, periodicky sa opakujúcej alebo chronickej intoxikácie jedinca, pričom je tento stav vyvolávaný opakovaným užitím prírodnej alebo syntetickej drogy a škodí jedincovi samému i celej spoločnosti.

Pri stave toxikománie vzniká chorobná závislosť od určitej drogy s následnými telesnými a psychickými poruchami. Táto chorobná závislosť sa vyznačuje vášnivou, neovládateľnou túžbou  po droge, tendenciou zvyšovať jej dávky , a tiež  psychickou a fyzickou závislosťou.
Psychickou závislosťou rozumieme zvláštne ladenie psychiky, ktoré núti toxikomana k periodickému alebo trvalému požívaniu drogy. Robí to preto, aby dosiahol príjemný psychický stav, alebo aby zabránil vzniku nepríjemných pocitov a depresie.
Fyzickou závislosťou rozumieme prispôsobenie sa organizmu na požívanú látku . Keď sa používaná látka nepožije, objavia sa abstinenčné príznaky, ktorých intenzita a prejavy  závisia od osobnosti toxikomana a do vlastnosti požívanej drogy alebo látky.
Príčiny toxikománie

A) sociálne faktory

- pôvod zo sociálne slabej alebo dysfunkčnej, disharmonickej rťodiny,

- nefunkčné manželstvo,

- zneužívanie dieťaťa,

- nízke vzdelanie,

- nezamestnanosť,

- kriminálne prostredie  a pod.

B) patogenetické faktory

- psychopatické črty osobnosti,

- poruchy osobnosti,

- agresívne a impulzívne prejavy a pod.

C) psychologické faktory

- emočná neistota,

- nízka tolerancia frustrácie,

- väčšia miera stresu,

- úzkosť,

- neistota, náchylnosť ku konfliktom s rodičmi.

A v neposlednom rade do hry vstupujú i biologické faktory osobnosti, ktoré sú veľmi komplexné  a ešte stále sa skúmajú.

6.1.3 Týranie, zneužívanie a násilie

6.1.3.1 Týrané, zneužívané a zanedbávané deti

Dnešná doba prináša množstvo informácií o rôznych aspektoch nášho života, ktoré boli z rôznych príčin v našej spoločnosti tabuizované. 
Jedným z takýchto problémov je aj problém zanedbávania, týrania a zneužívania detí. Syndróm týraného, zneužívaného a zanedbávaného dieťaťa, označovaný v anglosaskej literatúre ako CAN, ktorý v súčasnosti možno považovať za jeden z najzávažnejších problémov v starostlivosti o dieťa. 

Syndróm týraného, zneužívaného a zanedbávaného dieťaťa môžeme definovať nasledovne:

„ Je to súbor nepriaznivých príznakov najrôznejších oblastiach  stavu a vývoja dieťaťa i jeho postavenia v spoločnosti, v rodine predovšetkým.“

Za týranie, zneužívanie a zanedbávanie dieťaťa sa považuje: akékoľvek nenáhodné, preventabilné, vedomé konanie rodičov, vychovávateľov alebo inej osoby voči dieťaťu, ktoré je v danej spoločnosti neprijateľné alebo odmietané a ktoré poškodzuje telesný, duševný i spoločenský stav a vývoj dieťaťa, prípadne spôsobuje smrť.

Základné formy CAN:

a) telesné týranie aktívneho charakteru

Telesné týranie detí a ich zneužívanie zahrňuje všetky akty násilia na dieťati. Patrí sem zámerné zanedbávanie starostlivosti o dieťa, ktoré vyúsťuje do jeho poranenia alebo smrti. 

Základné príznaky rozdeľujeme do týchto skupín:

· zatvorené poranenia – otrasy, pohmoždenia, vytrhávanie vlasov, pohryzenie a poranenia svalov , šliach, nervov, ciev a kĺbov, poranenia kostí, hlavy a poranenia vnútrobrušných orgánov;

· otvorené poranenia – rany, popáleniny, bezvedomie alebo aj iné neurologické príznaky, bolesti brucha, bolesti hlavy, závrate, kŕče;

· mnohopočetné poranenia.

b) telesné týranie pasívneho charakteru
Ide o úmyselnú alebo neúmyselnú nestarostlivosť pri závažných psychických poruchách či značnej nezrelosti rodičov.

Patrí sem porucha prospievania dieťaťa neorganického pôvodu, nedostatok zdravotníckej starostlivosti , nedostatok vzdelania a výchovy , prístrešia, ošatenia, ochrany a hygieny.

c) psychické týranie

Psychické či citové týranie zahŕňa také správanie dospelej osoby, ktoré má vážny negatívny vplyv na citový a psychický vývoj dieťaťa a vývoj jeho správania.

Táto forma týrania môže mať formu aktívnu – nadávky, verbálne útoky, opakované ponižovanie, zosmiešňovanie či jeho zavrhovanie.
d) zanedbanosť a zanedbávanie
Ide o formu akejkoľvek nedostatočnej starostlivosti, ktoré vedú k vážnemu poškodeniu vývoja dieťaťa. Ide o formy psychickej deprivácie – strádania – nedostatku niečoho. U týchto detí je najnápadnejšie ich psychomotorické zaostávanie v najútlejšom veku. V neskoršom období života sa zanedbávanie prejaví predovšetkým v schopnosti úspešne sa zaradiť do spoločenských činností. Náhradu často hľadajú resp.nahradzujú závislosťou na od alkoholu, drog alebo sexuálnych aktivít. V dospelosti majú problémy s uzatváraním priateľstiev, v manželstve, nezvládajú rodičovskú úlohu.

e) sexuálne zneužívanie

· poznáme bezdotykové a dotykové. U bezdotykového je dieťa vystavené pornografickým videozáznamom, teda nedochádza k žiadnemu telesnému kontaktu. U dotykového dochádza k pohlavnému kontaktu, vrátane láskania pŕs či pohlavných orgánov dieťaťa, k pohlavnému styku, orálnemu či análnemu pohlavnému styku. Psychická trauma sexuálne týraného dieťaťa môže mať krátkodobý a dlhodobý následok.

6.2 Náhradná starostlivosť

Rodičia sú zodpovední za všestranný telesný a duševný rozvoj svojich detí a hlavne za ich riadnu výchovu. Ak rodičia porušujú výkon svojich práva a povinností voči dieťaťu, súd vydá rozhodnutie na zabezpečenie ochrany záujmov maloletých.

Náhradná starostlivosť predstavuje významný právny prostriedok, ktorý rôznymi spôsobmi pomáha zabezpečiť starostlivosť o výchovu detí mimo prostredia úplnej alebo neúplnej rodiny, vytvorenej biologickými rodičmi.

Štát rieši výchovu a starostlivosť o deti, ktoré nemajú zabezpečené pozitívne pôsobenie svojou rodinou náhradnou starostlivosťou zákon č.36/2005 Z.z. o rodine v ustanovení § 44 v ods.3  nasledovné:

· zverenie maloletého dieťaťa do osobnej starostlivosti inej fyzickej osoby než rodiča,

· pestúnska starostlivosť,

· ústavná starostlivosť.

Náhradná osobná starostlivosť

Pri zverení dieťaťa súd vymedzí rozsah práv a povinností občana k dieťaťu a v tomto rozsahu sú rodičia s výnimkou rodičovských práv vylúčení. Spravidla sa jedná o starostlivosť o dieťa, o jeho výchovu a výživu a zatupovanie dieťaťa v bežných veciach.

Pestúnska starostlivosť

Pestúnska starostlivosť má v rodinnoprávnych vzťahoch odlišné postavenie, lebo túto riadi, kontroluje a príspevkami zabezpečuje štát. Pestún je povinný dieťa vychovávať a zastupovať v bežných veciach. Rodičia majú obmedzené právo výchovy, avšak ostatné práva a povinnosti voči deťom im zostávajú, napr. právo styku s dieťaťom, pokiaľ to nemajú súdom zakázané, vyživovaciu povinnosť, zastupovanie dieťaťa v podstatných veciach a spravovanie majetku.
Ústavná starostlivosť

Je najzávažnejšie opatrenie, ktoré súd nariadi až vtedy, keď je zrejmé, že ostatné prostriedky spoločenského pôsobenia v ohrozenej rodine neviedli k náprave. Súd môže ústavnú starostlivosť nariadiť aj vtedy, ak dieťa stratilo oboch rodičov a nie je možné okamžite zabezpečiť výchovu inou osobou, ak je výchova vážne ohrozená alebo narušená a iné opatrenia neviedli k náprave, alebo ak z iných vážnych dôvodov nemôžu rodičia výchovu dieťaťa zabezpečiť. Pre nariadením ústavnej starostlivosti je súd povinný vždy skúmať, či maloleté dieťa nemožno zveriť do náhradnej osobnej starostlivosti alebo do pestúnskej starostlivosti.

Súd ústavnú výchovu zruší, ak zistí, že odpadli dôvody, ktoré viedli  k jej nariadeniu.

Ústavná starostlivosť sa realizuje v týchto zariadeniach:
· detské domovy,

· domovy sociálnych služieb,

· detské reedukační domovy pre mládež,

· diagnostické centrá.

Ďalej zákon definuje poručníctvo, opatrovníctvo a osvojenie.

Poručníctvo (§ 56-59 zákona o rodine)

Poručník sa ustanovuje v prípade, ak obaja rodičia dieťaťa zomreli, alebo boli pozbavení rodičovských práva, alebo ak rodičia boli pozbavení spôsobilosti na právne úkony v plnom rozsahu.

O ustanovení poručníka rozhodne súd rozsudkom, pričom určí rozsah práv a povinností poručníka. Poručníkovi, ktorý sa o dieťa osobne stará, patria príspevky.

Opatrovníctvo (§ 60-61 zákona o rodina)

Súd ustanoví maloletému dieťaťu opatrovníka vtedy, ak je obmedzený výkon rodičovských práv a povinností vo vzťahu k obidvom rodičom alebo k jednému žijúcemu rodičovi, alebo je to v záujme maloletého dieťaťa. Súd vymedzí rozsah práv a povinností  opatrovníka tak, aby splnil účel, na ktorý bol ustanovený a aby boli dostatočne chránené záujmy maloletého dieťaťa.
Osvojenie (§97-110 zákona o rodine)

Najprirodzenejšou a najvhodnejšou formou náhradnej rodinnej výchovy je osvojenie – adopcia. Zákon ustanovuje hmotnoprávne  podmienky pre zrušenie a nezrušenie osvojenia. Právne vzniká  stav medzi rodičmi a deťmi  a taktiež vzniká príbuzenský vzťah. Osvojením zanikajú biologickým rodičom rodičovské práva a povinnosti a tieto práva nadobúdajú osvojitelia.
Pokiaľ sú zákonnými zástupcami dieťaťa jeho rodičia, a tí neprejavia o dieťa záujem po dobo 6 mesiacov, výnimočne nie je potrebný ich súhlas k osvojeniu dieťaťa. V prípade, že sú rodičia pozbavení rodičovských práva, alebo zomreli, súhlas k osvojeniu dáva poručník dieťaťa. Ďalej platí, že ak je dieťa schopné posúdiť dosah osvojenia, je potrebný aj jeho súhlas.

6.3 Sociálno – ekonomické problémy

6.3.1 Nezamestnanosť

Skôr ako sa začneme zaoberať nezamestnanosťou ako takou, je potrebné si vysvetliť pojem nezamestnanosť a pojem nezamestnaný. 

Definovať pojem nezamestnanosť je pomerne zložité.

Nezamestnanosť je sociálno-ekomonický jav, ktorého definícia je založená na tom, že osoba schopná práce je z možnosti pracovať v platenom zamestnaní vyradená, so svojím vyradením sa neuspokojuje a hľadá si nové platené zamestnanie, aj keď len na čiastočný úväzok. 
Nezamestnaný je potom taký človek, ktorý nemá prácu, ale nejakú si hľadá alebo čaká, kým sa bude môcť do zamestnania vrátiť. Hľadanie zamestnania je základným znakom nezamestnaného. 

Dôležité je taktiež rozlíšiť zamestnanosť  krátkodobú – frikčnú od dlhodobej, ktorámá ďaleko väčší vplyv na človeka, ako krátkodobá.

Rozoznávame tieto základné druhy nezamestnanosti:

· cyklická,

· štrukturálna,

· frikčná,

· skrytá,

· neúplná,

· nepravá,

· sezónna.

Dôležitá je dĺžka trvania nezamestnanosti. Znovu zaradenie dlhodobo nezamestnaných vyžaduje vyššie náklady, než sprostredkovanie práce osobám, ktoré boli nezamestnané len krátkodobo.
Dlhodobú nezamestnanosť ovplyvňuje veľmi veľké množstvo faktorov. 

Medzi tie najdôležitejšie patria:

· nedostatočná kvalifikácia, málo pracovných skúseností a malá sebadôvera,

· nezáujem a diskriminácia určitých kategórií zo strany zamestnávateľov,

· nezáujem o málo platené miesta zo strany uchádzačov o zamestnanie,

· hodnotová orientácia niektorých skupín uchádzačov o zamestnanie( nezáujem o prácu, závislosť od podpory),

· objektívne okolnosti (bydlisko, dochádzanie)

Dlhodobá nezamestnanosť však so sebou prináša aj veľa iných problémov a ťažkostí, ako stratu pracovných návykov a kvalifikácie, a to sociálnu izoláciu, alkoholizmus, drogy.

Veľký počet týchto nezamestnaných sa dostáva na okraj spoločnosti a stáva sa z nich prakticky nezamestnateľná skupina osôb. U mnohých nastáva aj všeobecné zhoršenie zdravotného stavu s čím súvisí aj pokles duševného zdravia. Prejavujú sa zvýšené apatie a depresie, u dospelých rastie úzkosť, klesá životná spokojnosť. Do popredia sa dostáva aj neschopnosť sústrediť sa, depresie a celková ľahostajnosť. Rastú mnohé prípady, sporov, únikov zo sociálnych vzťahov a priateľstiev. 
Nezamestnaným chýba sebadôvera, istota, majú zábrany slobodne hovoriť. Majú problémy s komunikáciou, čo často vedie k pocitu bezmocnosti a silným zábranám, ktoré negatívne ovplyvňujú ich uchádzanie sa o miesto a to hlavne pri prvom kontakte.

Vplyv nezamestnanosti je možné skúmať z viacerých pohľadov. Harissonov model ukazuje vplyv na duševnú stabilitu nezamestnaného v závislosti od času a má nasledujúce fázy:

· šok – jedná sa o počiatočnú reakciu človeka, spravidla odmietajúceho skutočnosť, že sa stáva nezamestnaným,

· optimizmus – je to možné charakterizovať ako obdobie usilovného hľadania nového zamestnania, viera v budúcnosť. Spravidla obdobie troch mesiacov.
· pesimizmus – dochádza k poklesu  aktivity v hľadaní zamestnania, nastávajú pocity menejcennosti a strata sebaúcty. Je to obdobie do šiestich mesiacov.
· fatalizmus – strata akéhokoľvek záujmu o zamestnanie, prejavuje sa nárastom apatie voči spoločnosti, odmietaniu základných ľudských a občianskych hodnôt.
6.3.2 Zdravotné problémy

Pod pojmom zdravotné problémy rozumieme predovšetkým oblasť psychických ochorení, problém ľudí dlhodobo hospitalizovaných, chronicky chorých a ľudí trpiacich nevyliečiteľným ochorením. Starostlivosť o túto kategóriu klientov môžeme vnímať aj z pohľadu sociálnej práce a to najmä v rámci poradenských  a preventívnych aktivít. 

Medzi kategóriu klientov s psychickými ochoreniami zaraďujeme psychiatrických pacientov, ktorí sú dlhodobo hospitalizovaní, sú v starostlivosti odborného lekára, ale zároveň si vyžadujú pomoc, podporu alebo sprevádzanie sociálneho pracovníka. Niektoré intervenčné  postupy môžu byť zamerané na ich začlenenie do spoločnosti, adaptáciu na rodinné prostredie po hospitalizácii, hľadanie primeraného zamestnania a sprevádzanie pri konkrétnom pracovnom uplatnení so starostlivosťou v pracovnom prostredí.
Klientmi sociálnej práce z hľadiska zdravotných problémov môžu byť aj ľudia trpiaci nevyliečiteľným ochorením, môže ísť najmä o onkologických pacientov, alebo ľudí HIV pozitívnych. V tomto prípade je otázka poradenstva  a prevencie primárnou aktivitou sociálneho pracovníka. Na druhej strane je však významná aj systematická práca dobrovoľníkov  a svojpomocných skupín, ktoré môžu zabezpečiť primerané fungovanie týchto jedincov v spoločnosti.

7 Vybrané metódy sociálnej prevencie

7.1 Metódy sociálnej prevencie s jednotlivcom

Sociálna s jednotlivcom je historicky najstaršou metódou sociálnej práce. Je v podstate komplexom postupných krokov, usporiadaných do celku v určitom logickom slede.

Metódy sociálnej práce sa odvodzujú aj od etáp sociálnej práce. Každá etapa môže mať vo vzťahu k metóde ako celku svoj špecifický cieľ.
Možno vyčleniť niekoľko  etáp sociálnej práce s jednotlivcom:

Etapa oboznámenia sa s prípadom – táto etapa je zároveň etapou prvého kontaktu s klientom. V etape prvého kontaktu sa sociálny pracovník stretáva s klientom za rôznych okolností. Klient prichádza  sám po pomoc, inštitúcia v ktorej pracuje sociálny pracovník poverí sociálneho pracovníka prácou s konkrétnym prípadom, klient na podnet inej inštitúcie, alebo klient môže byť predvolaný.

Priebeh prvého kontaktu môže byť značne ovplyvnený dôvodom klientovho príchodu. Nedobrovoľnosť môže viesť v počiatočných fázach práce k ťažkostiam v komunikácii.  Úlohou sociálneho pracovníka, prípadne iného poradcu je usilovať sa o to, aby klient pri stretnutí s ním nadobudol presvedčenie, že:

· má záujem na odstránení vzniknutého problému,

· veľmi dobre chápe a vie aké pohnútky ho viedli k tomu, že sa jeho správanie zmenilo,

· je kompetentný mu pri riešení jeho problému pomôcť a vždy ho vypočuť, keď to bude možné.

Sociálny pracovník spolu s inými odborníkmi sa snaží v prvej fáze kontaktu s klientom v rámci rozhovoru a prostredníctvom spätnej väzby definovať jeho problém.

Ústrednou časťou analýzy, na ktorú sa sociálny pracovník, resp.terapeut sústreďuje v tejto etape práce je doplnenie, prípadne rozšírenie osobnej, rodinnej analýzy, analýzy širšieho prostredia a pod.  Čiže správne stanovená anamnéza obsahuje dostatok údajov.

Z týchto údajov sociálny pracovník vychádza počas celého procesu sociálnej diagnostiky, ktorej cieľom je nielen identifikovať problém ale aj zistiť ako problém vznikol, akým spôsobom sa vyvíjal a pod.

Sociálna diagnóza obsahuje informácie:

· o osobnosti klienta,

· o vzťahu klienta k jeho užšiemu a širšiemu sociálnemu prostrediu,

· o situácii v ktorej sa klient nachádza, 

· reálny popis „všeobecnej situácie“, v ktorej klient žil.

Dôležitou súčasťou sociálnej práce s jednotlivcom je vytvorenie si plánu práce.

Sociálny pracovník pripravený plán práce v každom prípade prediskutuje s klientom a vysvetlí mu aj dôvody, pre ktoré zaradil jednotlivé kroky do pracovného plánu, ako aj očakávania od jednotlivých krokov. V prípade výhrad by mal sociálny pracovník plán prehodnotiť.

Sociálny pracovník pracuje aj s ďalšími odborníkmi. Podľa typu problému môže klienta odporučiť k psychológovi, psychiatrovi, k inému sociálnemu pracovníkovi. 

Ďalšou etapou práce  s klientom je sociálna intervencia.
Podľa stupňa naliehavosti klientovho problému rozlišujem krízovú intervenciu:

· bežná  je určená klientovi, ktorého problém umožňuje postupné, pokojné riešenie, kedy sociálny pracovník s klientom pracuje počas pravidelných, dohodnutých stretnutí na základe vopred vypracovaného plánu.

· krízová  je určená  pre klienta v akútnej krízovej situácii. Tento typ intervencie sa poskytuje v čase, ktorý je potrebný pre klienta, teda bez vopred dohodnutého, či naplánovaného stretnutia. Klient vyžadujúci si krízovú intervenciu sa nachádza v silnom emočnom napätí, ktoré býva často krát sprevádzané  stresom.
Intervencia, ako etapa ktorá predstavuje vlastnú prácu s klientom na vyriešenie jeho situácie, má výrazné pozadie, ktoré spočíva vo:

· vedení  klienta k svojpomoci,

· snahe o obnovenie dôvery klienta vo vlastné schopnosti (správnosť odhadu, vlastného úsudku, správnosť riešenia)

· vedení klienta k pomoci iným.

Kľúčom k úspešnej intervencii sociálnej práce je motivácia klienta k spolupráci. Súčasťou motivácie a ďalšej práce s klientom je vytváranie kladných dlhodobých vzťahov medzi sociálnym pracovníkom a klientom. Ide o vytváranie pozitívnej klímy prostredia. Účelom sociálno-právnej intervencie je zmiernenie alebo odstránenie toho, čo klienti alebo spoločnosť okolo nich definuje ako sociálny problém.

